**Vyhlásenie**

**Ministerstva financií Slovenskej republiky**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov, sa predkladá s týmito rozpormi:

**Asociácia zamestnávateľských zväzov a združení Slovenskej republiky**

**Republiková únia zamestnávateľov Slovenskej republiky**

**Asociácia priemyselných zväzov**

- doplniť do nevymožiteľných pohľadávok, pri ktorých je platiteľ dane oprávnený vykonať opravu základu dane, pohľadávky, pri ktorých uplynulo od splatnosti viac ako 1 080 dní (časový test); obdobné zaobchádzanie ako v zákone o dani z príjmov.

**Dôvody, pre ktoré nebolo možné rozpory odstrániť:**

- negatívny vplyv na štátny rozpočet (v dani z príjmov dochádza k odpisovaniu pohľadávky postupne počas troch rokov, v dani z pridanej hodnoty by išlo o jednorazové uplatnenie),

- úprava inštitútu opravy základu dane pri nevymožiteľných pohľadávkach je novým opatrením, pri ktorom nie je možné odhadnúť správanie platiteľov dane a potencionálne podvody v tejto oblasti,

- úprava inštitútu opravy základu dane navrhovaná predkladateľom rešpektuje judikatúru Súdneho dvora EÚ (okrem iného aj požiadavku starostlivosti o pohľadávky, v rámci ktorej podnikatelia na Slovensku zlyhávajú),

- v rámci medzirezortného pripomienkového konania predkladateľ vyhovel požiadavke o rozšírenie titulov nevymožiteľných pohľadávok o

* pohľadávky nepatrnej hodnoty do 300 eur, pri ktorých uplynulo 12 mesiacov od splatnosti, a platiteľ dane preukáže úkon, ktorým žiadal úhradu, a
* pohľadávky neprihlásené v príslušných konaniach, ak platiteľ dane vie preukázať, že tieto by aj tak neboli v konaní uspokojené,

- navrhovaná úprava je porovnateľná s právnou úpravou v Českej republike, ktorá sa uplatňuje viacero rokov, a čo sa týka vyššie uvedeného doplnenia titulov nevymožiteľných pohľadávok, je navrhovaná úprava širšia ako v Českej republike.